Geniet Die Reis Van Die Lewe Met God Se Padkaart - Joy! Digital
Geniet Die Reis Van Die Lewe Met God Se Padkaart
Ons het onlangs saam met kinders op reis gegaan om God se plan met hierdie wêreld tasbaar te demonstreer. Dit het begin met 'n oefening waar hulle in spanverband 'n foto op hulle foon ontvang het en dan moes uitpluis waar hierdie landmerk is. By die landmerk uitgekom, het hulle 'n vers uit die Bybel ontvang. Dit is dan met nog 'n landmerk opgevolg en nog 'n Bybelvers. So het dit aangehou totdat hulle deur verskeie tekste in die Bybel gewerk het, vanaf Genesis tot Openbaring – die laaste teksgedeelte waar hulle toe met 'n pakkie lekkernye verras is.
Die analogie is een van 'n reis saam met jou ouers. Byvoorbeeld 'n reis see toe. As kind het jy nie regtig kennis oor hoe jou ouers daar gaan uitkom nie. Jy weet ook nie hoekom julle op sekere plekke stop en na monumente of landskappe kyk nie. En in plaas daarvan om hulle te vra hoekom hulle daar gestop het en byvoorbeeld na die Drakensberge te kyk en die name van die pieke te leer, raak jy al hoe meer gefrustreerd, want die see wag! Maar moenie die opwinding, skoonheid en geleentheid vir groei op pad miskyk nie. Moet ook nie die gesprek met jou gesin misloop nie.
Dit alles dra by tot die volheid van die seevakansie. God se plan werk só. Hy gee vir ons 'n padkaart, vanaf die belofte in Genesis, deur die emosionele heuwels van die Psalms en die bevestiging van die belofte in die profete, tot by die verwesenliking van die belofte met Jesus se geboorte en uiteindelik die hoogtepunt in die ewigheid saam met Hom soos in Openbaring 21 en 22 beskryf word. Daarom maak Paulus met Efesiërs 1:9-10 in gedagte die oproep om die lewe met geesdrif te leef, want deur die Bybel kan ons sien wat God se plan is!